જંગલ વધારો અને વૃક્ષો વાવો તેવી ઝૂંબેશ શરૂ કરવામાં આવે છે પરંતુ સચિવાલયના પરિસરમાં વધારે વૃક્ષો વાવવાની જરૂર છે, કારણ કે પાર્કિંગમાં વૃક્ષોની સંખ્યા ઓછી હોવાથી વાહનો છાંયડામાં મૂકવાની હોડ ચાલે છે. કેટલાક કર્મચારીઓ છાંયડે વાહન મૂકવા માટે સચિવાલયમાં વહેલા આવી જાય છે. ઉનાળાની ગરમીમાં વાહનો તપી ન જાય તે માટે કર્મચારીઓ તેમજ મુલાકાતીઓ તેમના વાહનો વૃક્ષના સહારે મૂકતા હોય છે. સરકારે સચિવાલયમાં વૃક્ષારોપણ કરવું જોઇએ કે જેથી તમામ વાહનોને છાંયડો મળી શકે. પાર્કિગમાં શેડ બનાવવામાં આવેલા છે પરંતુ તે મર્યાદિત હોવાથી હવે વધારાના વાહનો સચિવાલયના ઇન્ટરનલ માર્ગોના છેવાડે પાર્ક કરવા પડે છે, કારણ કે ત્યાં વૃક્ષોનો છાંયડો મળે છે. સલામતી રક્ષકો પણ મુલાકાતીઓને તેમના વાહનો છાંયડા નીચે પાર્ક કરવાની અનુમતિ આપતા હોય છે. કેશુભાઇ પટેલની સરકારમાં સુકાભઠ્ઠ થઇ ચૂકેલા સચિવાલયના પટાંગણમાં મોદીએ લેન્ડસ્કેપીંગ કર્યું છે. સચિવાલયને ગ્રીનકવરનું સપનું નરેન્દ્ર મોદીએ જોયું હતું આશા છે કે વિજય રૂપાણીની સરકાર આ સપનાને સાકાર કરે અને આ વખતે ચોમાસુ શરૂ થતાં જ વૃક્ષારોપણ કર્મચારીઓના હસ્તે જ કરાવે.